Lemmy (sosialt nettverk)

**Lemmy** er en fri og åpen programvare for aggregering av sosiale nyheter for å kjøre selvhostede diskusjonsforum. Disse vertene, kjent som "instanser" eller "servere", kommuniserer med hverandre ved hjelp av ActivityPub-protokollen. 

Lemmy (samt /kbin) har blitt beskrevet som Reddit-lignende og som et føderert alternativ til Reddit, og bruker samme protokoll som Mastodon (som har blitt beskrevet som Twitter-lignende). Lemmy-instanser er hovedsakelig støttet av donasjoner.

## Historie
Lemmy ble opprettet på GitHub av brukeren Dessalines i 2019, og lisensiert under Affero General Public License (GNU AGPL).

I et innlegg fra 2020 skrev Dessalines at navnet spiller på en tradisjon fra allheimen om å oppkalle prosjekter etter dyr. Han spilte det gamle spillet Lemmings hvor målet er å lede en gruppe lemen gjennom en rekke hindringer, samt at artisten Lemmy fra Motörhead hadde gått bort den uken.

Ifølge statistikksidene til fødiverset, the-federation.info og fedidb.com, hadde Lemmy færre enn 100 instanser før juni 2023, men vokste til 455 instanser med omtrent 48 600 månedlige aktive brukere . De største instansene var da lemmy.world og lemmy.ml som rapporterte henholdsvis rundt 14 144 og 1982 månedlige aktive brukere.

## Beskrivelse
Lemmy består av et nettverk av individuelle installasjoner av Lemmy-programvaren som kan kommunisere med hverandre. Dette til forskjell fra den sentraliserte, monolittiske strukturen til mange andre kjente sosiale medieplattformer drevet av kommersielle selskaper.

Brukere på individuelle instanser sender inn innlegg med lenker, tekst eller bilder til brukeropprettede diskusjonforum kalt «,fellesskap» (*communities*). Diskusjoner foregår i form av kommentarer i diskusjonstråder. Innlegg og kommentarer kan stemmes opp eller ned, men muligheten til å stemme ned kan deaktiveres av administratorene for hver instans.

Fellesskapene er lokale for hver instans, men brukere kan på tvers av instanser abonnere på fellesskap, opprette innlegg og legge igjen kommentarer. Moderering utføres av administratorene for hver instans, samt moderatorer for spesifikke fellesskap. Fellesskapsnavn begynner med `c/` i URL-en (for eksempel `lemmy.ml/c/simpleliving`), og kan nevnes ved hjelp av formatet `!community@instance`.

Hver instans har en forside hvor brukere kan finne populære innlegg fra flere fellesskap. Innleggene kan filtreres etter opprinnelse, altså om brukeren bare skal se innlegg fra samme instans som brukeren er på, eller om brukeren også ønsker å se innlegg fra alle (andre) fødererte instanser. Det kan også filtreres for å bare vise innlegg fra fellesskap som brukeren abonnerer på.

## Forhold til andre sosiale nettverk
ActivityPub er protokollen som brukes for å gjøre det mulig for Lemmy-instanser å operere som et føderert sosialt nettverk. Dette lar brukere samhandle med kompatible plattformer som Kbin og Mastodon.

I 2023 etter kunngjøringen om endringer i Reddit sin API-tjeneste som hadde til hensikt å redusere bruken av tredjeparts Reddit-klienter diskuterte Reddit-brukere flytting til Lemmy og andre konkurrenter. Reddit utestengte en bruker for å promotere bytte til Lemmy samt subredditen r/LemmyMigration i sin helhet, noe som førte til en Streisand-effekt etter at det fikk oppmerksomhet på nettsteder som *Hacker News*. Forbudet ble omgjort en dag senere.

## Tredjeparts programvare
De tidligere fremtredende tredjeparts Reddit-klientene *Sync* og *Boost*, som hadde stengt ned på grunn av endringer i prisene på Reddits API, har lansert Lemmy-klientene *Sync for Lemmy* og *Boost for Lemmy*.

## Referanser